# Pere Jorba i Gassó

Pere Jorba i Gassó (Calaf, Anoia, 1849 - Manresa, Bages, 1927) fou un industrial i comerciant català.

## Biografia

Quan tenia 8 anys, la seva família es va traslladar de Calaf a Manresa però al cap de tres anys, es van traslladar a Castellgalí on, de jove, en Pere treballà de barber i de teixidor a Castellgalí i voltants. El 1877 instal·là la primera fàbrica a Sant Vicenç de Castellet que va posar en servei el 1879 i va clausurar el 1884, quan es va traslladar amb la seva pròpia família a Manresa on va crear l'any 1886 una botiga al Carrer Urgell. Posteriorment també va crear fàbriques a la colònia Jorba, coneguda com a Colònia del Manganell (1892) i a Bellveí (1895) –al municipi de Calders–, entre d'altres, i una central elèctrica a Viladecavalls de Calders. Amb el nom de "Pedro Jorba e Hijos" va fabricar teixit, comercialitzant els seus productes a Manresa.
El 1904 obrí uns grans magatzems a Manresa, i el 1911, una altra sucursal al carrer del Call de Barcelona (vegeu casa Pau Soler i Trenchs). El creixement i l'èxit van acompanyar el local del carrer del Call i ben aviat es va estendre a altres edificis dels carrers de Sant Domènec i de Sant Ramon del Call. El 1919 creà una sucursal a Brussel·les.
L'1 de febrer de 1923, amb els seus fills, va constituir la Societat Anònima "Industrias y Almacenes Jorba, S.A.", assignant la majoria d'accions al seu hereu i fill gran en Joan Jorba i Rius.
Quan els locals del carrer del Call de Barcelona van quedar petits, el seu segon fill Pere Jorba i Rius, el 1926, es va encarregar del canvi de local passant al Portal de l'Àngel, amb la construcció d'un nou edifici. Pere Jorba i Gassó ja no va poder veure la reinauguració de l'immoble, amb dues plantes més, el 1932.
El 1936, en plena guerra civil i col·lectivitzats els magatzems, s'inaugurà un nou edifici a Manresa iniciat molt abans per l'hereu Joan Jorba i Rius.
El juliol de 1909 va començar a editar la "Revista ilustrada Jorba", dirigida pel Dr. Oleguer Miró i Borràs, de distribució gratuïta, que tenia una funció comercial i propagandística dels grans magatzems manresans. Arribava puntualment a milers de cases d'arreu de Catalunya, de l'Estat Espanyol i també de diversos països de l'Amèrica llatina. L'edició de la revista, amb un tiratge aproximat de 15.000 exemplars, es feia a la Impremta de Sant Josep de Manresa.

## Cronologia de Casa Jorba

| Data | Casa de | Descripció |
| 1869 | Manresa | Fundació de Casa Jorba (Pere Jorba i Fills) per Pere Jorba i Gassó i Teresa Rius i Vilaseca. |
| 1869 | Manresa | 1er Local: c/ de Na Bastardes, 6 (sota la Plaça Major i Baixada dels Jueus). |
| 1873 | Manresa | 2n Local: Plaça Major, 20, al segon pis de la casa Fàbregas. |
| 1877 | Manresa | Pere Jorba i Gassó va muntar la primera fàbrica de filats a Sant Vicenç de Castellet (molt modesta). |
| 1886 | Manresa | 3r Local: c/ d'Urgell, 6 (A tocar al Born i prop de l'actual Sastreria Tuneu). |
| 1892 | Manresa | Pescant al gorg del riu Calders, en Pere Jorba i Gassó te la idea d'un salt d'aigua i fer una central eléctrica. |
| 1893-1896 | Manresa | 1$^{er}$ Edifici: de Casa Jorba (Pedro Jorba e Hijos) a la plaça Sant Domènec cantonada amb c/Born i c/Nou. |
| 1896 | Manresa | 1ª Central Elèctrica: Posada en marxa de la 1ª Central amb una pressa sobre el Gorg, un canal i un salt d'uns 20 metres. |
| 1896 | Manresa | Fàbrica Colònia Jorba: Inici del funcionament de la fabrica i construcció de les vivendes dels treballadors. |
| 24-11-1911 | Barcelona | Casa a Barcelona: Pere Jorba i Rius, se separa del negoci de Manresa i obre una Casa Jorba a Barcelona al carrer del Call, 13-15 |
| 24-11-1911 | Manresa | Pere Jorba i Gassó i l'hereu Joan Jorba i Rius i els altres germans continuen a la Casa Jorba de Manresa (Pedro Jorba e Hijos). |
| 1912 | Manresa | 2ª Central Elèctrica: Posada en marxa de la 2ª Central amb pressa a Bellveí, canal de 5 km. i salt de 80 m. |
| 1918? | Manresa | Fàbrica del Pont de Vilomara: S'arrenda aquesta fabrica al seu amo per produir filats. |
| 06-01-1919 | Manresa | Fàbrica Bellveí: Es constitueix la Cia: Centellas, Codò i Cia que explota aquesta fabrica que ja es tenia arrendada. |
| 05-1919 | Manresa | Brussel·les: S'estableix botiga a Rue Antoine Dausaert que, més tard es trasllada a Boulevard Auspach i, finalment a Parvis-Saint-Giles/Rue de Moscou. Es tanca l'any 1923. |
| 1920 | Manresa | Fàbrica de Calders: Inicia el seu funcionament produint empeses. A partir del 1935 produeix també teixits de color. |
| 01-02-1923 | Manresa | Constitució de la Societat Anònima Industrias y Almacenes Jorba, S.A. 12.000 Accions: 11.400 per l'hereu Joan Jorba i Rius i 100 per a cada un dels altres germans. |
| 1926 | | Fàbrica Pont de Vilomara: Indústries i Magatzems Jorba arrenda al seu amo aquesta fàbrica i se'n fa càrrec. |
| 1926 | Barcelona | Casa a Barcelona: Nou local de Can Jorba al Portal de l'Àngel. |
| 03-02-1927 | Manresa | Mort d'en Pere Jorba i Gassó. |
| 1928 | Manresa | Fàbrica Pont de Vilomara: La fàbrica, arrendada, es crema totalment. |
| 1929 | Barcelona | Edifici singular de Barcelona: Adquisició de la finca del costat i unió amb el local de Portal de l'Àngel. |
| 1935 | Manresa | Fàbrica Bellveí: Es deixa la fabrica per trasllat a Calders de la producció. (Centellas i Codò ja s'havia dissolt l'any 1933). |
| 12-08-1934 | Manresa | Font de l'Avi Colònia Jorba: Construïda en record de l'avi Pere Jorba i Gassó (amb majòliques d'en Lluís Uró i Servitja). |
| 1936 | Manresa | Nou Edifici: Durant la guerra, en plena col·lectivització, inauguració del 1er tram del nou edifici (Carrer Nou). El comitè de la col·lectivització no hi va deixar assistir a en Joan Jorba i Rius. |
| 21-03-1938 | Manresa | Mort d'en Joan Jorba i Rius. |
| 24-12-1942 | Manresa | Nou Edifici: Inauguració d'un 2n tram del nou edifici per part d'en Pere Jorba i Vall (cantonada). |
| 29-10-1944 | Manresa | Nova Església Colònia Jorba: Inaugurada pel Bisbe de Vic, Dr. Joan Perelló i Pou. |
| 1948 | Manresa | Nou Edifici: Acabament de l'ultima fase, 3r tram, del nou edifici (progressivament es posà en servei fins a l'any 1952). |
| 24-11-1961 | Barcelona | Casa a Barcelona: Se celebren les Noces d'Or de la Casa de Barcelona. |
| 1966 | Manresa | Fàbrica Pont de Vilomara: Indústries i Magatzems Jorba adquireix la fàbrica a Ramon Torres i Regordosa. |
| 1970 | Manresa | Traspàs Fàbrica Colònia Jorba: Es traspasa l'explotació a “Jorba i Mir, S.A.”. Es reté un 25% propi. |
| 05-04-1971 | Manresa | Traspàs dels Magatzems: El negoci es traspasa a "Industrial y Comercial, S. A.", amb la denominació de Jorba-Gicos. |
| 18-09-1973 | Manresa | Venda fàbrica de Calders: Venda de la fabrica a l'arquitecte manresà Sr. Ribera |
| 1981 | Manresa | Tancament fàbrica Colònia Jorba: Tancament definitiu de la fàbrica. |
| 1984 | Manresa | Tancament Comerç Jorba a Manresa: Tancament del “Nou Edifici”, inaugurat el 1936. |
| 1985 | Manresa | Tancament fàbrica Pont de Vilomara: Tancament definitiu de la fàbrica. |

## Referències

* ↑ Padró de Manresa de 1857, Arxiu Comarcal del Bages.
* ↑ Camprubí i Plans, Josep. Joan Jorba i Rius 1869-1938 Vida i anècdotes del comerç manresà. Manresa: Llibreria Sobrerroca S.A., 04-1988, p. 31-42. ISBN 84-86327-05-9.
* ↑ Padró de Manresa de 1886. Arxiu Comarcal del Bages.
* 1 2 «Pere Jorba i Gassó». Gran Enciclopèdia Catalana. Barcelona: Grup Enciclopèdia Catalana.
* ↑ «Barcelona patrimoni. La memòria urbana». [Consulta: 1r novembre 2015].
* ↑ «Cal Jorba». Guia de la ciutat. Manresa. Cor de Catalunya. Arxivat de l'original el 3 de març 2016. [Consulta: 1r novembre 2015].
* ↑ Notari Calaff, Protocol 368, 18 de juliol de 1877, Arxiu Comarcal del Bages, Pere Jorba i Gassó adquireix un terreny a Sant Vicenç de Castellet on ja hi té edificada una casa.
* ↑ «Inventari Patrimoni Cultural de Sant Vicenç de Castellet». Diputació de Barcelona, 01-10-2004. [Consulta: 29 març 2024].